Kirándulás a Tordai-hasadékban

Reggel korán keltünk körülbelül 7-kor, mert aznap sokat kellett gyalogolni, és nem akartunk a legnagyobb melegben mászni a sziklák között. A szálláson már kora reggel finom reggeli és tea várt minket. Miután megreggeliztünk még volt egy pár percünk elkészülni és lehozni a táskánkat.

Busszal mentünk Tordára ahol az út közben különböző érdekességeket tudtunk meg a túravezetőnktől, Ernőtől. Például, hogy a város neve a Turda szóból ered.

Amikor megérkeztünk a hasadékhoz először egy pár lépcsőn kellett lemennünk majd egy rövid séta múlva megérkeztünk az első hídhoz. Eleinte egy szélesebb túraútvonalon sétáltunk az erdőben, de ahogy megérkeztünk a második hídhoz a túraútvonal egyre sziklásabb és keskenyebb lett. Az ösvény néha elég kalandos volt. Volt, ahol kötelekbe kellett kapaszkodni, mert olyan meredek volt az út, de volt függőhíd is, ami mozgott alattunk.

Útközben rengeteg érdekes dolgot láttunk például apró gyíkokat, kígyót, különleges virágokat, láncokat a sziklák oldalában és még sok mást is.

Körülbelül két óra gyaloglás után elértünk egy nagyobb tisztáshoz, ahol leültünk pihenni. Itt Ernő mesélt arról, hogy a tisztáson levő vakondtúrásokban lehet találni kör alakú barna színű kavicsokat, amelyek Szent László pénzérméi voltak. Többen találtak is, de aki nem talált annak Ernő szedett egy közeli patakból.

Miután visszaértünk az buszhoz, jól elfáradtunk, de cserébe kaptunk 15 percet, hogy körül nézzünk a közeli boltokban.

Nekem nagyon tetszett a túra mivel tele volt csodás látványokkal és érdekességekkel. A Tordai-hasadék tényleg egy különleges hely, és nagyon örülök, hogy elmehettünk oda.

-Váróczi Léna

